Класификация на информацията:
Ниво 0, [TLP-WHITE]

	[image: Lion]
	  РЕПУБЛИКА БЪЛГАРИЯ
  Министерство на образованието и науката
  Регионално управление на образованието – гр. Русе



УТВЪРДИЛ:
[bookmark: _GoBack]


ВЪТРЕШНИ ПРАВИЛА 
ЗА РЕГИСТРИРАНЕ, РАЗГЛЕЖДАНЕ И ПРОИЗНАСЯНЕ ПО ПРЕДЛОЖЕНИЯ И СИГНАЛИ, ПОСТЪПИЛИ В РЕГИОНАЛНО УПРАВЛЕНИЕ НА ОБРАЗОВАНИЕТО – РУСЕ, ПО РЕДА НА АПК

I. ОБЩИ ПОЛОЖЕНИЯ
Чл.1. (1) С тези правила се определят реда на регистриране, разглеждане и произнасяне по постъпващите сигнали и предложения в РУО-Русе, в качеството на административен орган по смисъла на §1, т.1 от Допълнителните разпоредби на АПК. 
(2) Правилата не се прилагат за сигналите, за чието разглеждане и решаване в закон е предвиден друг ред, съгласно чл.107, ал. 2 АПК.
(3) Предложения за усъвършенстване на организацията и дейността на РУО - Русе могат да се правят съгласно чл. 107, ал. 3, вр. ал. 1 от АПК или за решаване на други въпроси в рамките на компетентността на същата. 
(4) Сигнали могат да се подават за злоупотреби с власт и корупция или за други незаконосъобразни или нецелесъобразни действия или бездействия, с които се засягат държавни или обществени интереси, права или законни интереси на други лица, на основание чл.107, ал. 4 от АПК. 
Чл.2. Предложенията и сигналите се разглеждат и решават в установените в АПК срокове, обективно и законосъобразно, при спазване на действащите изисквания за защита на личните данни на лицата, по всеки конкретен случай. 
Чл. 3. Предложенията и сигналите могат да бъдат писмени или устни, да бъдат подадени лично или чрез упълномощен представител: на място, по телефон, електронна поща, система за сигурно електронно връчване, чрез пощенски оператор, чрез on-line форма на интернет страницата на РУО - Русе за сигнали за корупция – в рубрика „Антикорупционна кутия“. 
Чл. 4. По производствата, образувани по предложение или сигнал, не се събират такси и не се заплащат разноски.
Чл.5. Всеки гражданин или организация, както и омбудсманът, може да подава предложение или сигнал.

II. РЕГИСТРАЦИЯ И ОРГАНИЗАЦИЯ НА РАБОТАТА СЪС СИГНАЛИ И ПРЕДЛОЖЕНИЯ
Чл.6.(1) Подадените предложения и сигнали се регистрират в деня на получаването им в електронната деловодна система на РУО – Русе, с което се образува служебна преписка.
(2) За подадените устно или по телефон предложения и сигнали се съставя протокол от длъжностното лице, което ги е приело и се регистрират. 
(3) Протоколът по предходната алинея трябва да съдържа: 
1. лично, бащино и фамилно име на подателя, адрес и др. координати за връзка (телефон, факс, електронен адрес и т.н.); 
2. в какво се изразява сигналът (оплакването) – кога, къде, кой и какво е извършил; 
3. час и дата на приемане; 
4. име, длъжност и подпис на лицето, което го е приело, а в случай, че подателят е присъствал при съставянето му, то и неговия подпис. 
Чл.7. Регистрираните предложения и сигнали се насочват за разглеждане с резолюция на Началника на РУО към служителите на РУО – Русе.
Чл.8. Предложения и сигнали, подадени до РУО - Русе, разглеждането и решаването на които са от компетентността на друг административен орган се препращат не по-късно от 7 дни от постъпването им на компетентния орган, освен когато има данни, че въпросът вече е отнесен и до него, съгласно чл.112 от АПК. За препращането се уведомява подателят.

III.РАЗГЛЕЖДАНЕ И РЕШАВАНЕ
Чл. 9. (1) Разглеждането и вземането на решение по постъпилите предложения и сигнали се извършва в срокове, които започват да текат от деня следващ деня на регистрацията им в деловодната система както следва:
а) за предложенията – в срок до два месеца; когато е необходимо по-продължително проучване, срокът за вземане на решението може да бъде продължен от по-горестоящия орган до 6 месеца, за което се съобщава на подателя.
б) за сигналите – в срок до два месеца, а когато особено важни причини налагат, срокът може да бъде продължен от по-горестоящия орган, но с не повече от един месец, за което се уведомява подателят.
Чл. 10. (1) Служителят, на когото е възложено извършването на проверката по сигнала, извършва предварително проучване с оглед: идентифициране на подателя (проверка за анонимност); проверка за наличие на предходни сигнали с идентично съдържание от същия подател, на които вече е отговаряно; проверка за компетентност, наличие на други структурни звена или органи към които е насочен сигнала и др., както и правен анализ на поставените в предложението или сигнала въпроси. 
Чл.11. (1) Не се образува производство по анонимни предложения или сигнали, както и по сигнали, отнасящи се до нарушения, извършени преди повече от две години (чл.111, ал. 4 АПК).
(2) За анонимни се считат предложения и сигнали, които не са подписани (с изключение на получените по електронната поща), както и тези, в които не са посочени следните данни: 1. имена и актуален адрес за кореспонденция – за податели физически лица, които подават предложение или сигнал от свое име или в качеството им на представители по закон или по пълномощие; 2. наименование и адрес – за податели, които са държавни органи и органи на местното самоуправление; 3. наименование, седалище и актуален адрес на управление – за податели, които са организации.
(3) Предложения и сигнали, за които се установи, че не произлизат от лицето, посочено като техен автор, също се приемат за анонимни. 
(4) Ако се приеме, че твърденията в сигнала са сериозни и са свързани с ниско качество на образователния процес, нарушени права на деца и ученици, финансови нарушения или други съществени нарушения, и сигналът е анонимен, РУО – Русе може да се самосезира и да започне проверка. 
Чл.12. Не се разглеждат сигнали, по които вече има взето решение, освен ако се основават на нови факти и обстоятелства.
Чл. 13. Ако за едно и също нарушение има постъпили повече от един идентичен сигнал, те се обединяват в едно производство, като се уведомява поотделно всеки следващ подател. 
Чл.14.(1) Решението по предложение или сигнал се взема, след като се изясни случаят и се обсъдят обясненията и възраженията на заинтересованите страни. 
(2) За установяване на фактите и обстоятелствата могат да се използват всички средства, които не са забранени от закона.
Чл. 15. (1) Проверките приключват с проект на решение, в което задължително се посочват фактическите и правни основания за издаване на акта; описват се и фактите, изложени в сигнала, всички предприети по тях действия и изводите, които са направени. В разпоредителната част, ако сигналът е бил уважен, се описва какво е предприето (указанията, консултации, професионална в т.ч. и методическа подкрепа). Посочва се, че на основание чл. 124, ал. 2 от АПК решението е окончателно и не подлежи на обжалване.
(2) Проектът на решение се съгласува от началник на отдел и се подписва от началника на РУО - Русе.
Чл.16.(1) Решението по предложение и сигнал се съобщава на подателя в 7-дневен срок от постановяването му.
(2) Съобщаването се извършва на място в РУО-Русе, чрез лиценцизиран пощенски оператор, електронна поща, Система за сигурно електронно връчване или друг подходящ начин.
Чл.17. Служебните преписки по приключили производства се архивират по реда на утвърдените Вътрешни правила за дейността в учрежденския архив на РУО-Русе и се съхраняват в сроковете, посочени в утвърдената Номенклатура на делата със срокове на съхранение в РУО - Русе.

IV. ЗАКЛЮЧИТЕЛНИ РАЗПОРЕДБИ
Чл. 18. Настоящите правила се издават на основание чл.110, ал.1 от АПК, във вр. с чл.17в, ал. 6 от ПУФРУО и се оповестяват на интернет страницата на РУО – Русе.

